荷葉
作者：艾性夫
朝代：宋

paragraphs: 愛蓮盡愛花，而我獨愛葉。
水仙剪圓碧，萬柄相倚疊。
風掀翠釜舉，露浥鮫珠曄。
不必滿川紅，香氣自薰浹。
龜魚蔭凉影，鷺鷗憩別業。
潔可包龍城賈客之飯，清可製三閭修士之衣。
大可載太乙真人之卧，高可蓋桐江神女之歸。
醉仙捲作碧玉盞，歌妓携來綠雲扇。
有時聽雨隔窗眠，湖聲十里錢塘晚。